سيكولاريه

سيكولاريه يعنى علمانيه secularism هيا الفصل بين  دستور و قوانين و سياسات و مؤسسات اى حكومه عن اى دين أو أى معتقدات دينيه و إن نظام اى الدوله يكون علمانى مش دينى.

العلمانيه مش ايديولوچيا، لكن نظرية إنسانية بنتقبل بيها كل الايدلوجيات المُختلفة. العلمانية نظام بيعامل الانسان على اساس علمه واخلاقه ودوره فى المجتمع، مش على اساس الدين او اللون او الجنس. العلمانية فى تعريفها السياسى هيا فصل المؤسسات الدينية عن مؤسسات الدولة، أو بمعنى أوضح؛ لمّا الدولة تاخد قرار بخصوص أى حاجة، فهى هتاخده عشان ظروف ومعطيات معينة، بغض النظر عن رأى أى مؤسسة دينية فيه، سواء حرام أو حلال أو مكروه أو لأ، فالدين هنا مبيلعبش دور المُتحكم فى قرارات الدولة، الدولة بتحكم باللى شايفاه مناسب للواقع والظروف دلوقتى .

العلمانية فى تعريفها الفلسفي، زى ما قال عليها الدكتور مراد وهبة، هيا الحكم على النسبى بما هو نسبى مش بما هو مطلق؛ يعنى الحياة نسبية ومتغيرة، مينفعش تحكمها بنفس قوانين كانت موجودة فى مجتمع تانى مر بظروف مختلفة فى زمن ومكان مختلفين وتجبرنى بتطبيقها و تنفيذها بالحرف. الدين هنا بيمثل المُطلق؛ بإعتباره مجموعة من الأحكام اللى نازلة من الإله ولازمة التنفيذ تحت أى ظروف من غير تشغيل عقلنا فيها، لكن، زى ما قولنا، العلمانية بتتعامل مع معطيات الحياة دلوقتي، بعقلية دلوقتي، مش بعقلية أى وقت تانى.

 أردوغان والسيكولاريه 
تركيا دوله مدنيه بتحكمها القوانين المدنيه. رئيس الوزرا التركى رجب طيب أردوغان رئيس حزب اسلامى لكن ده ماغيرش وضع تركيا كدوله سيكولاريه مدنيه بتعيش فى القرن 21. أردوغان صرح قبل زيارته للقاهره فى سبتمبر 2011 ان الدستور التركى بيعرف العلمانية بإنها بتتعامل مع افراد الشعب على مسافه متساويه من كل الأديان، و إن الدوله العلمانيه لا تنشر اللا دينيه. و قال انه مسلم لكن رئيس وزرا دوله علمانيه ، و وضح إن الدوله العلمانيه مش معناها دولة اللادين ، و اتمنى ان تبقى فى مصر دوله مدنيه بتقوم على احترام كل الأديان و الطوايف فى المجتمع فى مصر. و أكد أن العلمانيه الحديثه مابتتعارضش مع الدين . و ضاف: " أقول للشعب المصرى الا يكون قلقا من العلمانية". فى يونيه 2012 وصل محمد مرسى للحكم فى مصر و هو من حزب دينى تبع جماعة الإخوان المسلمين.

 شوف كمان 
 لاييسيتيه
 ليبراليه
 دولة علمانية

 روابط خارجية ليها علاقه بالموضوع 
 أردوغان: لست علمانيا فأنا مسلم.. والعلمانية تضمن تدين الاشخاص. الدستور التركى يعرف العلمانية بأنها تتعامل مع افراد الشعب على مسافة متساوية من كل الأديان، و أن الدولة العلمانية لا تنشر اللا دينية...
 مفهوم العلمانيه عند المتطرفين ... 
 العلمانية  مش ضد الدين ... 
 تعريف جديد للعلمانية ... 
 منتديات المصرى العلمانى ...

تصنيف:الحاد
تصنيف:مصطلحات سياسيه
تصنيف:سياسه
تصنيف:فلسفه سياسيه